## Meddelelser fra institutleder

## Konsekvenserne af de nye corona-restriktioner på SDU

d. 10. december trådte nye COVID-19-restriktioner i kraft i samfundet. Overordnet set rammer restriktionerne ikke universitetet, men sundhedsmyndighederne er kommet med en række anbefalinger, som SDU vil være berørt af i perioden fra d. 10. december til og med den 7. januar. Disse anbefalinger omfatter en kraftig opfodring om, at ansatte arbejder hjemmefra i det omfang, det er muligt, samt at sociale arrangementer udskydes eller aflyses. Instituttet opfordrer til, at myndighedernes anbefalinger følges i størst muligt omfang.

## Handleplan for APV’en

For at sikre, at der følges op på APV’en er der lagt en proces for at drøfte resultaterne på Instituttet. Arbejdet med APV’en er allerede startet i arbejdsmiljøgruppen, som har identificeret flere problemstillinger, og dette arbejde fortsætter ude i de enkelte sektioner i januar. I februar drøftes APV’en på et institutseminar, hvor formålet er at fastsætte fokuspunkter for arbejdet. Dette skal munde ud i en handlingsplan for APV’en, som forventes klar ultimo april.

## Nyt om medarbejdere

### Nye medarbejdere

d. 1. november starter Mia Hartmann i PA som postdoc og Louise Moe starter i IP som lektor.

### Ny repræsentant i ligestillingsudvalget

Anne Hagen Berg er blevet udpeget som ny repræsentant for Instituttet i fakultetets ligestillingsudvalg.

### Bevillinger

* Kira Vrist Rønn har modtaget et Carlsberg Foundation Young Researcher Fellowship på 4.980.800 kr. til sit projekt ”[Research Hub for Scandinavian Intelligence Studies, INTELHUB](https://www.carlsbergfondet.dk/da/Forskningsaktiviteter/Bevillingsstatistik/Bevillingsoversigt/CF21_0163_Kira-Vrist-Roenn)”.
* Peter Bro har modtaget et Carlsberg Foundation Monograph Fellowship på 1.159.000 kr. til sit projekt ”[Constructive Journalism: Precedents, Principles, and Practices](https://www.carlsbergfondet.dk/da/Forskningsaktiviteter/Bevillingsstatistik/Bevillingsoversigt/CF21_0179_Peter-Bro)”.
* Pål Røren har modtaget et Carlsberg Foundation Internationalisation Fellowship på 850.000 kr. til sit projekt ”[Gatekeeping the Great Power Club](https://www.carlsbergfondet.dk/da/Forskningsaktiviteter/Bevillingsstatistik/Bevillingsoversigt/CF21_0335_Paal-Roeren)”.
* Robert Klemmensen har opnået bevillingen Carlsberg Foundation Research Infrastructure på 282.000 kr. til projektet ”[Moralization and Polarization](https://www.carlsbergfondet.dk/da/Forskningsaktiviteter/Bevillingsstatistik/Bevillingsoversigt/CF21_0413_Robert-Klemmensen)”. Robert har desuden fået bevilget 35.000 kr. fra Instituttets Research Development Grant (seed money) til projektet ”Parental Investment and Life Outcomes”.
* Marianne Ulriksen har fået bevilget 286.983 kr. i forbindelse med Uddannelses- og Forskningsministeriets International Network Programme 2021 til projektet ”Merging law and politics to ensure equal access to welfare rights”
* Lene Heiselberg har fået bevilget 271.009 kr. til projektet ”The Nordic MAP Network: Establishing a link between media content and affective polarization in Nordic multiparty systems” fra NOS-HS.
* Ingvild Bode har fået bevilget 58.500 kr. fra Carlsbergsfondet til konferencen ”[The Algorithmic Turn in Security and Welfare](https://www.carlsbergfondet.dk/da/Forskningsaktiviteter/Bevillingsstatistik/Bevillingsoversigt/CF21_0083_Ingvild-Bode)”. Ingvild har desuden fået bevilget 47.036 kr. fra Instituttets Research Development Grant (seed money) til projektet "Making Sense of the US-China Tech War: How Is Technology Interdependence Constituted as a Threat to the United States?"

### Priser

Anne Ingemann Johansen og Niels Opstrup har for faget ’Statskundskab på arbejde’ fået tildelt fakultetets særlige undervisningspris for samspil med det omgivende samfund. Prisen gives til en underviser, forsker eller gruppe, som tilbyder fag, hvor de studerende interagerer og engagerer sig med faglige miljøer i det omgivende samfund.

## JUST SOCIETY

JUST SOCIETY er et interdisciplinært projekt, der har til formål at fremme lighed ved at styrke retsstatsprincippet, adgang til retfærdighed og omfordelende offentlige politikker gennem undervisning, forskning og offentligt engagement. Projektet er under Institut for Statskundskab og Juridisk Institut på SDU, og samarbejder tæt med en række partneruniversiteter (University of Johannesburg, National Law School of India University, University of Brasília, and Ilia State University) i hhv. Brasilien, Indien, Georgien og Sydafrika.

**JUST SOCIETY’s aktiviteter i efteråret 2021**

* Tre webinarer afholdt i september, oktober og november. Webinarserien har titlen “Challenges to equal access to justice and welfare rights in the Global South”. Læs mere om webinarerne på [hjemmesiden](https://www.sdu.dk/en/forskning/forskningsenheder/samf/justsociety/activities/public%2Bengagement/webinars%2Bfall%2B2021).
* d. 8.-9. november afholdte JUST SOCIETY en international hybridkonference med titlen ”Addressing the Rule of Law and Welfare in the Sustainable Development Goals”. I kan finde programmet, videoer og mere information om konferencens emner [her](https://www.sdu.dk/en/forskning/forskningsenheder/samf/justsociety/activities/public%2Bengagement/conference%2Bfall%2B2021).
* JUST SOCIETY er i gang med at udvikle et forskningsbaseret og skræddersyet interdisciplinært kursus med titlen ”Social Rights and Policy: Comparative Perspectives on Access to Justice” i tæt samarbejde med projektets partnere. Kursets målgruppe er kandidatstuderende samt praktikere på partneruniversiteter, der arbejder med implementering af ”Rule of Law” og socialpolitikker.

## Ny guide til medvirken i pressen som ekspert

SDU har udarbejdet en guide med gode råd til ageren og overvejelser, når journalisten ringer og gerne vil have en eksperts udtalelse. Læs mere [her](https://sdunet.dk/da/servicesider/kommunikation/presse/guide-til-medvirken-i-pressen).

## Meddelelser fra studieleder

## Studiegenstartspuljen

d. 17. juni blev der indgået en [politisk aftale om genstart af det gode studieliv.](https://ufm.dk/lovstof/politiske-aftaler/aftale-om-genstart-af-det-gode-studieliv)  Instituttet har modtaget 420.000 kr til alle uddannelser på instituttet (dvs. Europæiske studier, journalistik (bachelor, cand. mag og cand.public), comparative public policy and welfare studies, MOISL, statskundskab og samfundsfag (bachelor og kandidat)).
Herudover er der reserveret 300.000 kr. til særlige studievejledningsindsatser på fakultetet, som studerende på hele fakultetet kan få glæde af.

I aftalen fremgår formålet med midlerne og kravet om medinddragelse af de studerende. Midlerne forventes anvendt til disse formål som nye initiativer i 2021 og 2022.

Midlerne kan bruges til både sociale/trivsel og faglige aktiviteter.

## Eksaminer vinter 2022

Corona er stadig en stor joker i vores hverdag, og i lyset af den seneste udvikling i smitten og regeringens udmelding onsdag d. 8. dec. har studieadministrationen udarbejdet en alternativ eksamensplan for januar 2022. Denne kan aktiveres, skulle det blive nødvendigt og i det tilfælde, stræber vi mod at informere undervisere såvel som studerende om plan-B hurtigst muligt.

## Åbent hus

Der afholdes Åbent hus for kandidatuddannelserne i Odense d. 9. februar og bacheloruddannelserne i Odense d. 26. februar.

## Implementering af den pædagogiske ramme

Fakultet har bedt instituttet om en plan for implementering af den pædagogiske ramme for uddannelserne på Institut for Statskundskab som skal indleveres til fakultetet d. 1. feb.

Fakultetets vision er, at vi vil være dét samfundsvidenskabelige fakultet i Danmark, der mest intenst og effektfuldt aktiverer viden og skaber værdi for samfundet.

For at sikre dette har fakultetet udarbejdet en pædagogisk ramme. Fokus i denne er på, hvordan de studerende aktivt tilegner sig og opnår stærke faglige og akademiske kompetencer samtidig med, at de udvikler deres tværgående og transformative kompetencer. De pædagogiske valg på uddannelserne og i de enkelte fag skal sikre en variation af undervisnings- og læringsaktiviteter baseret på forskningsbaseret undervisning, praksisinddragelse samt aktiverende undervisning og aktiv læring.

Under den pædagogiske ramme er der identificeret tre konkrete udviklingsområder, som alle uddannelser og institutter forventes at arbejde med: Studiegrupper, Study guides og Innovative undervisnings- og læringsformer. De tre udviklingsområder understøtter implementeringen af den pædagogiske ramme.

Den pædagogiske ramme og de tre udviklingsområder implementeres decentralt og tæt på uddannelserne i samspil mellem de faglige miljøer, studienævnene og institutterne, så der sikres sammenhæng mellem det pædagogiske arbejde og den enkelte uddannelse.

Inddelende drøftelser om implementeringen af rammen har allerede været drøftet i studienævnet, og vil over de næste to måneder blive drøftet med de uddannelsesansvarlig og uddannelsesudvalgene. Alt sammen med det formål, at udarbejde en køreplan for konkrete tiltag, der skal sikre variation på undervisnings- og læringsaktiviteter samt, at de studerende opnår stærke faglige, akademiske, tværgående og transformative kompetencer.